Toshkentda 101, 102, 103 va 104 ni birlashtirib, yagona qisqa raqam tizimini yaratish taklif etildi

Toshkent shahrida favqulodda vaziyatlar ro‘y berganda qo‘ng‘iroq qilinadigan yagona qisqa raqam tizimini yaratish taklif etilmoqda. Tegishli petitsiya “Mening fikrim” jamoaviy murojaatlar portalida e’lon qilingan.

“Toshkent shahri aholisiga qulayliklar yaratish maqsadida “Aqlli shahar” (“Umniy gorod”) konsepsiyasiga qo‘shimcha tarzda turli favqulodda vaziyat holatlarida qo‘ng‘iroq qilinadigan telefon raqamlarini (101, 102, 103, 104) yagona raqamga birlashtirishni taklif qilaman”, deya Innovatsiyalar va AKT yo‘nalishida murojaat yo‘llagan Bahodirov Nodir Bahodirovich ism-sharifli foydalanuvchi.
Bildirilishicha, favqulodda vaziyat (avariya, yong‘in, betoblik, is gazi chiqishi kabi) holatlarida odamning o‘zini yo‘qotib qo‘yishi natijasida raqamlarda adashish yoki tegishli raqamni yoddan chiqarib bir necha tashkilotlarga qo‘ng‘iroq qilinishi va bunda ortiqcha vaqt yo‘qotilishiga sabab bo‘lmoqda.
Yagona raqamga qo‘ng‘iroqni amalga oshirish uch tilda so‘zlay oladigan operator xizmatidan foydalanishni ta’minlab, operatorning fuqarodan avariya tafsilotlarini aniq o‘rganishi, zamonaviy texnologiyalardan foydalangan holda, buyurtma qabul qilish jarayonida qo‘ng‘iroq qiluvchining joyini tez aniqlashi avariya joyigacha bo‘lgan qisqa yo‘nalishni tanlashini ta’minlaydi.
Fuqaro bilan suhbatlashgandan so‘ng operator o‘t o‘chirish xizmatiga, yong‘inda jabrlanuvchilar bo‘lsa, tez yordam xizmatiga o‘zi qo‘ng‘iroqni amalga oshiradi hamda o‘rganilgan marshrut va qolgan ma’lumotlarni taqdim qiladi. Shuningdek, operator ijrochini nazorat qiladi va hisobotini olib, monitoringini yuritishi ham mumkin.
“Shu sababli Toshkent shahri aholisi uchun favqulodda vaziyat holatlarida qo‘ng‘iroq qilinadigan yagona qisqa raqam tizimini yaratishni taklif qilaman”, deya yakunlangan petitsiya.
Murojaat ostida qoldirilgan izohlarda ushbu raqamning xalqaro standartlarga mos ravishda “112” yoki “911” bo‘lishi maqsadga muvofiq ekanligi qayd etilgan.